[pic] | EUROPA-KOMMISSIONEN |

Bruxelles, den 1.6.2010

KOM(2010)242 endelig

RAPPORT FRA KOMMISSIONEN TIL RÅDET OG EUROPA-PARLAMENTET

ÅRSRAPPORT OM HONGKONG 2009

Forord til den tolvte årsrapport om Hongkong fra Kommissionen til Rådet og Europa-Parlamentet

Catherine Ashton, EU's højtstående repræsentant for udenrigsanliggender og sikkerhedspolitik og Kommissionens næstformand

Det glæder mig at kunne skrive forordet til Europa-Kommissionens tolvte årsrapport om Hongkong, der fokuserer på udviklingen i 2009. Forbindelserne og samarbejdet mellem Den Europæiske Union og Hongkong er fortsat med at bevæge sig i den rigtige retning med hensyn til handel, investering og dialog om spørgsmål af fælles interesse.

Europa-Kommissionen følger fortsat den politiske, institutionelle, økonomiske og sociale udvikling i Hongkong nøje. Gennemførelsen af princippet om "et land, to systemer" fungerer stadig tilfredsstillende, idet Hongkongs befolknings rettigheder og grundlæggende friheder er blevet respekteret, retsstaten er blevet beskyttet, og markedsøkonomien og det positive erhvervsklima er blevet bevaret.

I denne periode med økonomisk nedgang har de stærke finansielle og økonomiske forbindelser mellem Den Europæiske Union og Hongkong været meget værdifulde. Hongkongs økonomi er kommet ud af den globale finanskrise uden større systemiske problemer. Med en af de største grupper af europæiske erhvervsdrivende i Asien og som finansielt og økonomisk knudepunkt i regionen, vil Hongkong fortsat være en strategisk vigtig handels- og investeringspartner for Europa, som forsøger at sætte skub i egen vækst.

Regeringen for Det Særlige Administrative Område Hongkong har nu også, efter en offentlig høring, udsendt en række forslag om valgene til den lovgivende forsamling og til regeringsleder. Den Europæiske Union vil fortsat yde støtte, så der hurtigt kan opnås væsentlige fremskridt mod målet om indførsel af reel almindelig valgret i overensstemmelse med Hongkongs grundlov og befolkningens ønsker.

Hongkong spiller fortsat en vigtig rolle i regionen, og Den Europæiske Union vil med Lissabontraktatens nye bestemmelser kunne styrke forbindelserne yderligere, især ved hjælp af vores kontor på stedet.

Catherine Ashton |

Det Særlige Administrative Område Hongkong: Årsrapport 2009

Indledning

Siden Hongkong blev overdraget til Fastlandskina for over tolv år siden, har Europa-Kommissionen nøje fulgt den økonomiske og politiske udvikling i Det Særlige Administrative Område Hongkong (Hongkong) for at opfylde sit tilsagn til Europa-Parlamentet i 1999 om at udsende årsrapporter om udviklingen. Dette er den tolvte rapport og dækker året 2009.

Siden overdragelsen har princippet om "et land, to systemer", som nedfældet i den kinesisk-britiske erklæring og Hongkongs grundlov, fortsat fungeret godt. Hongkongs befolknings rettigheder og grundlæggende friheder er blevet respekteret, retsstaten er blevet beskyttet og det markedsøkonomiske system og erhvervsklima er blevet bevaret.

I 2009 fortsatte de bilaterale forbindelser og samarbejdet mellem Den Europæiske Union og Hongkong med at vokse. Den Europæiske Union fastholdt sin position som Hongkongs næststørste handelspartner trods en nedgang i den bilaterale handel. EU er Hongkongs største kilde til udenlandske direkte investeringer (efter Fastlandskina og De Britiske Jomfruøer). Med en af de største grupper europæiske erhvervsdrivende i Asien er Hongkong en strategisk handels- og investeringspartner for Den Europæiske Union.

Det er vigtigt for Den Europæiske Union, at der er stabilitet, vækst samt demokratisk udvikling og fremgang i Hongkong for at nå det endelige mål om indførsel af almindelige valg i overensstemmelse med Hongkongs grundlov og befolkningens ønsker. Derfor vil Den Europæiske Union fortsat støtte rettidige og betydelige fremskridt mod dette mål.

Den politiske udvikling

I 2009 har Europa-Kommissionen fortsat fulgt den politiske, institutionelle og sociale udvikling i Hongkong nøje i overensstemmelse med sit tilsagn til Europa-Parlamentet i 1997. I 2009 har Kommissionen således fulgt Hongkongs regerings forslag om reformering af valgmetoderne med henblik på valgene til guvernør og det lovgivende råd i 2012.

Den 15. januar 2009 offentliggjorde Hongkongs guvernør, Donald Tsang, at Hongkongs regerings offentlige høring om reformering af valgmetoderne med henblik på valgene i 2012, der oprindeligt var planlagt i første halvår af 2009, var blevet udsat, så regeringen kunne fokusere på at takle de økonomiske og forsørgelsesmæssige problemer, der fulgte i kølvandet på finanskrisen.

Den 18. november udsendte Hongkongs regering sit høringsoplæg om afholdelse af valgene til regeringsleder og lovgivende forsamling i 2012, der vil have stor betydning for byens fremskridt mod almindelige valg. Høringsoplægget om valgene til guvernør og lovgivende råd i 2012 ("høringsoplægget") var genstand for en høringsperiode på tre måneder, hvor befolkningen blev opfordret til at fremsætte bemærkninger til regeringens forslag. Høringsperioden sluttede den 19. februar 2010.

Førsteminister for administration, Henry Tang, offentliggjorde høringen i det lovgivende råd og understregede, at opnåelsen af et mere demokratisk valgsystem i Hongkong i 2012 ville være et vigtigt skridt mod direkte valg i 2017. Hongkongs regering påpegede, at forslagene er i overensstemmelse med den nationale folkekongres' stående udvalgs afgørelse om spørgsmål vedrørende metoderne til valg til guvernør og lovgivende råd.

Høringsoplægget foreslår, at antallet af medlemmer i den lovgivende forsamling øges fra 60 til 70 i 2012. Fem af disse medlemmer skal vælges direkte i geografiske valgdistrikter og de resterende fem skal tildeles til funktionelle valgkredse, hvorved det nuværende forhold mellem direkte valgte og funktionelle medlemmer bevares. Høringsoplægget fremlagde muligheden for, at udvalgte medlemmer af distriktsrådet kunne vælge disse fem nye medlemmer.

Hvad angår metoderne til valg af Hongkongs guvernør, foreslår høringsoplægget at udvide den valgkomité, der vælger byens leder, fra 800 til 1200 medlemmer, "for at imødekomme kravene om en gradvis og ordentlig udvikling, ved at give befolkningen større mulighed for at deltage i valget og øge valgkomitéens repræsentativitet". Dette kan gøres ved at udvide hver af de fire sektorer, der er repræsenteret i valgkomitéen, med 100 medlemmer. For at kunne stille op til valget vil det således stadig være nødvendigt at have opbakning fra mindst en ottendedel af valgkomitéens medlemmer (dvs. 150 stemmer ud af det øgede medlemstal på 1 200). Høringsoplægget foreslog at fastholde det nuværende krav om, at guvernøren ikke må have et politisk tilhørsforhold.

Høringsoplægget fik ikke opbakning fra Hongkongs pandemokratiske partier, der ønsker at indføre reelle almindelige valg så hurtigt som muligt. De mener ikke, at høringsoplægget er vidtrækkende nok. Som svar på disse betænkeligheder sagde førsteminister for administration, Henry Tang, at "afgørelsen fra den nationale folkekongres' stående udvalg ikke forudsætter, at der sker demokratisk fremskridt til valgene i 2012, før der kan gennemføres almindelig valg til guvernør og det lovgivende råd." Fremskridt i forfatningsudviklingen i 2012 ville dog hjælpe til at gøre Hongkongs valgsystems overgang til almindelige valg lettere.

Høringsoplægget kommer ikke ind på opretholdelsen af funktionelle valgkredse på længere sigt. Ved en spørgerunde i det lovgivende råd den 15. oktober 2009 erkendte guvernør Donald Tsang, at funktionelle valgkredse "ikke er helt forenelige" med principperne om almindelig og lige valgret, og at de ikke kan overleve i deres nuværende form. Hongkongs pandemokratiske lovgivere vil have funktionelle valgkredse helt afskaffet.

Den 28. december 2009 mødtes guvernør Donald Tsang med den kinesiske præsident, Hu Jintao, og premierminister, Wen Jiabao, i Beijing under sit årlige tjenestebesøg. Ifølge medierne opfordrede præsident Hu Donald Tsang til passende og effektivt at tage hånd om den politiske udvikling for at opretholde harmonien og stabiliteten i Hongkong. Premierminister Wen Jiabao opfordrede Donald Tsang til at finde en mere effektiv løsning på Hongkongs "dybt rodfæstede konflikter". Hongkongs regering forventes at fremlægge sine forslag til ændring af valgmetoderne for 2012 senere i 2010. To tredjedele af den lovgivende forsamling skal stemme for.

Europa-Kommissionen er fortsat meget interesseret i den politiske udvikling i Hongkong og noterer sig regeringens forslag om valgreformer i 2012 samt den igangværende offentlige debat om Hongkongs forfatningsudvikling. Europa-Kommissionen mener, at den bedste garanti for stabilitet og fremgang i Hongkong ville være et skift til et system med almindelige valg i overensstemmelse med grundloven og den nationale folkekongres' stående udvalgs afgørelse fra 2007. Derfor opfordres Hongkongs regering og alle involverede parter til at indlede en dialog, der vil lette og fremskynde processen.

Beboerne i Hongkong holder en årlig nattevagt med levende lys for at markere årsdagen for den kinesiske regerings sammenstød med studenterbevælgelsen på Tiananmen-pladsen den 4. juni 1989.

Deltagelsen ved nattevagten i 2009 oversteg forventningerne (arrangørene forventede 150 000 mennesker, og politiet forventede 62 800) med formentlig det højeste antal deltagere siden 1990. Guvernør Donald Tsang fortalte det lovgivende råd, at han forstod befolkningens følelser omkring den 4. juni. "Men begivenheden fandt sted for lang tid siden. Landets udvikling har skabt meget store resultater og økonomisk fremgang i Hongkong. Jeg tror, at Hongkongs befolkning vil vurdere nationens udvikling objektivt."

Sådanne begivenheder som de årlige demonstrationer den 1. juli viser, at princippet om "et land, to systemer" fungerer godt i Hongkong. Det vidner også om, at de rettigheder og friheder, der garanteres i Hongkongs grundlov, som ytrings- og forsamlingsfrihed, generelt respekteres. Alligevel har forskellige journalistforbund i Hongkong udtrykt stigende bekymring angående pressefriheden, især om episoder, hvor politiet i Fastlandskina er grebet ind over for journalister fra Hongkong, der dækkede historier fra fastlandet (såsom begivenheder i den selvstyrende region Xinjiang i Fastlandskina). Den 9. september 2009 fortalte guvernør Donald Tsang, at hans regering havde videregivet journalisternes synspunkter til statsrådets kontor for anliggender vedrørende Hongkong og Macao samt til myndighederne i Xinjiang.

Europa-Kommissionen er også meget bekymret over grænse- og indvandringsproblemer, der kan føre til afgørelser om hjemsendelse eller andre foranstaltninger, der indebærer begrænsninger af grundlæggende rettigheder og friheder, som i sagen om den kinesiske systemkritiker Zhou Yongjun eller protesten ved grænseovergangen Lo Wu den 27. december 2009 til støtte for fastlandsaktivist og forfatter til Charter 08, Liu Xiaobo.

Den 28. august 2009 udsendte FN's komité for afskaffelse af racediskrimination sin periodiske rapport om Kina, herunder Hongkong og Macao. Den anbefalede Hongkong at vedtage en flygtningelov "med henblik på at etablere en samlet procedure for behandling af individuelle asylansøgninger." Som svar på disse observationer udtalte Hongkongs regering i en pressemeddelelse, at "de asylansøgninger, der indgives i Hongkong, administreres direkte af UNHCR, der træffer afgørelser vedrørende vurdering af reelle flygtninge og deres efterfølgende genbosættelse." Med hensyn til den forordning om racediskrimination, der blev vedtaget i 2008, udtrykte komitéen betænkeligheder ved definitionen af racediskrimination i Hongkongs lovgivning, "der ikke er helt forenelige med artikel 1 i konventionen, da den ikke tydeligt definerer indirekte diskrimination hvad angår sprog og ikke medtager indvandrerstatus og nationalitet under de bekæmpede årsager til diskrimination."

Den 2. september 2009 meddelte retspræsident Andrew Li, at han går på førtidspension. Han træder tilbage i september 2010, så hans afløser kan udnævne efterfølgerne til en række højtstående dommere, der skal pensioneres i løbet af de næste fem år. Europa-Kommissionen anerkender retspræsident Lis indsats for at bevare Hongkongs retlige uafhængighed, hvilket er vigtigt for at opretholde Hongkongs levevis, respekt for retsstaten og grundlæggende rettigheder. Som Andrew Li sagde den 11. januar 2010 ved den ceremonielle åbning af retsåret: "Det uafhængige retsvæsen spiller en vigtig forfatningsmæssig rolle i at sikre, at den udøvende og den lovgivende magt handler i overensstemmelse med grundloven, og at den lovgivning og de grundlæggende rettigheder og friheder, der er kernen i Hongkongs system, beskyttes fuldt ud."

I 2009 blev de diplomatiske forbindelser mellem Hongkong og Taiwan forbedret. Dette glæder Europa-Kommissionen. Minister for forfatnings- og fastlandsanliggender, Stephen Lam, besøgte Taipei den 5.-6. juni 2009 på invitation fra Taiwans råd for fastlandsanliggender for at udforske og diskutere emner, der kunne hjælpe til at forbedre samarbejdet mellem de to parter. Stephen Lam er den første af Hongkongs ministre, der har været på officielt besøg i Taiwan siden Hongkongs tilbagevenden til Fastlandskina i 1997. Både Hongkong og Taiwan gav tilsagn om at oprette ikkestatslige organer for at styrke samarbejdet inden for handel, økonomi, turisme, investering og andre områder. I sin politiske tale i oktober 2009 offentliggjorde guvernøren oprettelsen af et råd, der skal fremme det økonomiske og kulturelle samarbejde mellem Hongkong og Taiwan.

Overordnet set er Europa-Kommissionen af den opfattelse, at princippet om "et land, to systemer" forsat har fungeret godt i Hongkong, og at befolkningens rettigheder og friheder, der garanteres af den kinesisk-britiske fælleserklæring og grundloven, generelt er blevet respekteret.

Den økonomiske og handelsmæssige udvikling

Hongkongs økonomiske og finansielle system er kommet ud af den globale finanskrise uden større systemiske problemer. Hongkongs økonomi blev gradvist forbedret i løbet af 2009 og vendte efterhånden tilbage til en positiv vækst med støtte fra en solid kinesisk økonomi. Over hele 2009 faldt BNP med 2,7 % i faktiske priser, hvilket er den første nedgang på årsplan siden finanskrisen i Asien i 1998. Hongkongs regering gav tilsagn om at bruge 87,6 mia. HKD (8,1 mia. EUR) over en toårig periode, svarende til 5,2 % af områdets BNP, for at afbøde eftervirkningerne fra den globale finanskrise, og det har bidraget til at bevare tilliden. Arbejdsløsheden faldt til 4,9 % i fjerde kvartal efter at have toppet på 5,4 % i andet kvartal. Inflationspresset lettede hurtigt, og det sammensatte forbrugerprisindeks steg med 1 %, hvilket er en del lavere end i 2008, hvor det steg med 5,6 %.

Mens Hongkong fastholder sin konkurrenceevne som et internationalt finanscentrum, vender området sig i stigende grad mod det kinesiske marked. Inden for finansielle tjenester har Hongkong placeret sig som offshore center for Renminbi (RMB) og som forsøgsområde for Kinas liberalisering af kapitalbevægelser. Med støtte fra centralregeringen i Beijing begyndte Hongkong i løbet af 2009 at lancere nye RMB-produkter og -tjenester. Den mest markante udvikling var en RMB-handelsaftale på tværs af grænserne, der gjorde Hongkong til det første oversøiske område, der deltager i pilotprogrammet for Guangdong. Banker fra Hongkong, der opererer i Fastlandskina, fik tilladelse til at udstede RMB-obligationer i Hongkong. I oktober udstedte centralregeringen de første RMB-statsobligationer i Hongkong med en samlet værdi på 6 mia. yuan (659 mio. EUR).

Som følge af en kraftig stigning i den globale likviditet tiltrak Hongkong den hidtil største kaptitaltilstrømning i 2009. Ifølge Hongkongs valutamyndighed strømmede i alt 640 mia. HKD (59 mia. EUR) udenlandsk kapital til Hongkongs kapitalmarkeder, idet internationale investorer søgte sikker anbringelse af midler samt engagement i den hurtigtvoksende kinesiske økonomi. Over halvdelen af kapitaltilstrømningerne var forbundet med Fastlandskinesiske virksomheders indsamlingsaktiviteter i Hongkong. Derved blev Hong Kong Stock Exchange verdens største marked for børsintroduktioner i 2009. På ejendomsmarkedet steg priserne på beboelsesejendomme i gennemsnit med 27 % i løbet af 2009, og priserne på luksuslejligheder toppede på samme niveau som i 1997. Efter sigende har spekulationskøb og fastlandskinesiske køberes efterspørgsel efter ejendomme i Hongkong fået priserne til at stige. Derfor indførte finansministeren en række foranstaltninger i budgetforslaget for 2010-2011 for at nedkøle ejendomsmarkedet og mindske risikoen for en overophedning af aktiepriserne.

Da Hongkongs økonomi i høj grad afhænger af finansielle tjenester, er regeringen blevet nødt til at søge efter nye vækstområder for at takle de økonomiske udfordringer. Hongkong vil støtte udviklingen af seks vidensbaserede industrier: prøvning og certificering, miljøindustrien, innovation og teknologi, kulturelle og kreative industrier, medicin og uddannelsestjenester. Europa-Kommissionen er glad for muligheden for at udforske samarbejdet og udvekslingerne med Hongkong på områder af fælles interesse, især inden for prøvning og certificering, miljøindustrien, innovation og teknologi og kreative industrier.

Hongkong reagerede hurtigt for at leve op til sit tilsagn om at tilslutte sig OECD's standard for effektiv udveksling af oplysninger i skattesager efter G20-processen. En ændring af skattelovgivningen blev offentliggjort i starten af 2009, og ændringsforslaget blev enstemmigt vedtaget i januar 2010. Dette glæder Europa-Kommissionen. Hongkong er nu parat til at underskrive mere omfattende dobbeltbeskatningsaftaler med tredjelande, heriblandt nogle EU-medlemsstater.

Det sjette supplement til den tættere økonomiske partnerskabsaftale (CEPA), der er et instrument til at lette den økonomiske integration af Hongkong og Kina, blev underskrevet i maj 2009. Hongkong og Kina nåede til enighed om en pakke bestående af yderligere liberalisering af handel med tjenesteydelser og foranstaltninger til at styrke det finansielle samarbejde. Det sjette supplement indeholdt også foranstaltninger med henblik på en hurtig testgennemførsel af liberalisering af udvalgte sektorer for tjenesteydelser i Guangdong-regionen. Målet med disse foranstaltninger var at forbedre samarbejdet mellem Guangdong og Hongkong inden for servicesektoren. Antallet af europæiske virksomheder, der deltager i forskellige CEPA-aftaler, stiger langsomt. I 2009 var der op mod 151 tjenesteudbydere ud af i alt 1 300 virksomheder fra Hongkong. Samarbejdet med Hongkongs regering har været meget vigtigt for formidlingen af information om CEPA til det europæiske erhvervsliv.

Ud over CEPA har Hongkongs regering ydet en aktiv indsats for at opnå frie handelsaftaler med andre handelspartnere, for derved at sikre bedre markedsadgang for tjenesteydelser på oversøiske markeder. Hongkong vil fortsat støtte det multilaterale handelssystem, mens de deltager i drøftelser om bilaterale frihandelsaftaler, forudsat at de er forenelige med WTO og kan bidrage til den multilaterale handelsliberalisering. I 2009 afsluttede Hongkong drøftelserne om frihandel med New Zealand, der resulterede i en tættere økonomisk partnerskabsaftale. Hongkong indledte også drøftelser med Chile, Peru, Malaysia og EFTA.

Samarbejdet mellem EU og Hongkong

I 2009 blev de bilaterale forbindelser mellem EU og Hongkong yderligere udvidet med udgangspunkt i en fælles interesse i at tackle fælles og globale problemer. Hongkong er en strategisk handels- og investeringspartner for Den Europæiske Union, og den spiller også en vigtig rolle som mellemled for handel og investeringsstrømme mellem Den Europæiske Union og Kina.

I 2009 fastholdt Den Europæiske Union sin position som Hongkongs næststørste handelspartner efter Fastlandskina. Tilsvarende var Hongkong samme år Den Europæiske Unions 17. største handelspartner. Den samlede bilaterale handel mellem Den Europæiske Union og Hongkong faldt med 10,4 % til 29,2 mia. EUR som følge af den globale finanskrise.

Næst efter Fastlandskina og De Britiske Jomfruøer var EU, der tegnede sig for ca. 10 % af de samlede direkte investeringer i 2008, den største udenlandske investor i Hongkong. Tilsvarende har Hongkongs investeringer i Europa udviklet sig stabilt, og området er blevet en af de større kilder til direkte investeringer fra Asien.

På trods af den globale økonomiske krise har Hongkong fortsat tiltrukket et stort antal Europæiske borgere, som bosætter sig og arbejder i området. I slutningen af 2009 var der ifølge Hongkongs officielle indvandringstal i alt ca. 28 320. Det er stadig en af de største koncentrationer af EU-borgere i Asien og fortsat en motiverende faktor for Den Europæiske Unions engagement i Hongkong. I juni 2009 var der ifølge en investeringsundersøgelse foretaget af Hongkongs optællings- og statistikkontor 1 252 regionale hovedkvarterer og 2 328 regionale kontorer i Hongkong, der repræsenterede moderselskaber uden for Hongkong. Ud af disse kommer de fleste udenlandske virksomheder stadig fra Den Europæiske Union med 419 regionale hovedkvarterer og 679 regionale kontorer. Den Europæiske Unions erhvervsaktiviteter dækker mange forskellige sektorer, især finans- og erhvervstjenester, handel og logistik, men nu også byggeri og infrastrukturprojekter.

Disse betydelige handelsmæssige og økonomiske strømme og EU's store tilstedeværelse taget i betragtning bygger forbindelserne med Hongkong på rammebestemmelserne i Europa-Kommissionens meddelelse, "Den Europæiske Union, Hongkong og Macao: Samarbejdsmulighederne 2007-2013". Den opstiller en række ambitiøse mål, der skal styrke forbindelserne mellem EU og Hongkong gennem en uddybning og udvidelse af samarbejdet på nøgleområder af fælles interesse.

Samarbejdet mellem Den Europæiske Union og Hongkong blev styrket i 2009, der var det første år "EU's erhvervsprogram" for Hongkong og Macao (EUBIP) kørte. EUBIP gennemførte et arbejdsprogram med emneorienterede erhvervsrelaterede arrangementer i tæt samarbejde med relevante erhvervs- og industrisammenslutninger fra EU og Hongkong. Emneområderne i 2009 var lovgivningsmæssig udveksling, finansielle tjenester, miljø, intellektuel ejendomsret og fødevare-/produktsikkerhed. Et af arrangementerne var et velbesøgt seminar om Den Europæiske Unions kemikalielovgivning (REACH) med eksperter fra Det Europæiske Kemikalieagentur og støtte fra Hongkongs regering. EUBIP har således vist sig at være et vigtigt redskab til at skabe bedre forståelse og fremme vidensdeling mellem Hongkong og Den Europæiske Union.

Den tredje strukturerede dialog mellem Europa-Kommissionen og Hongkong fandt sted i Hongkong den 17. december 2009. Dialogen har vist sig at være et effektivt forum på højt plan, hvor embedsmænd fra begge sider kan udvide bilaterale forbindelser gennem reel dialog og samarbejde. Den tredje dialog fokuserede på de begyndende tegn på opsving efter den globale finanskrise. Under tilbundsgående drøftelser blev begge sider enige om fortsat at styrke det bilaterale samarbejde, bl.a. gennem EUBIP, inden for finansielle tjenester, informations- og kommunikationsteknologi, miljø, standardiseringsspørgsmål og uddannelse samt at udvide samarbejdet og initiativerne inden for prøvning og certificering, innovation og teknologi og kreative industrier. Disse nye områder indgår i de seks vidensbaserede industrier, som Hongkong ønsker at udvikle yderligere. Desuden vil kanalerne til udveksling af oplysninger om EU's regulerende og tekniske standarder, e-pas og finanslovgivning blive forbedret.

I 2009 steg antallet af besøg på højt plan fra Kommissionen til Hongkong, hvilket bidrog til at styrke de bilaterale forbindelser mellem Den Europæiske Union og Hongkong og til at udvikle nye samarbejdsinitiativer på områder som luftfart, finansielle tjenester, sundheds- og forbrugerbeskyttelse, antikorruptionsinitiativer, uddannelse og handel samt udvidelse af den igangværende dialog på området for beskatning af opsparing. Professor K. C. Chan, som er ansvarlig for finansielle tjenester og finansministeriet, besøgte Bruxelles i maj 2009 for at drøfte regulering af finansielle markeder. En gruppe besøgende fra Det Økonomiske og Sociale Udvalg mødte repræsentanter fra Hongkongs civilsamfund i juli 2009.

Med den største finansielle ekspertise i Asien, et velreguleret marked og et godt voldgiftssystem er Hongkong oplagt som det regionale omdrejningspunkt for nye grønne finansielle produkter og kan i den forbindelse drage fordel af EU's erfaring med CO2-handel inden for den europæiske emissionshandelsordning (ETS). Hongkong deltog også aktivt på konferencen i København, hvor miljøminister Edward Yau var medlem af den kinesiske delegation. Hongkongs civilsamfund var også godt repræsenteret.

Europa-Kommissionen beklager, at forbindelserne mellem EU og Hongkong inden for luftfart kun gjorde begrænsede fremskridt i 2009. Kommissionen har fortsat kontakt med tjenestemænd for at tilskynde Hongkong til at opdatere sine bilaterale luftfartsaftaler med EU-medlemsstater og give de eksisterende aftaler retssikkerhed, enten ved at indsætte en bestemmelse om fællesskabsudpegning eller ved at indgå en horisontal luftfartsaftale. Udvekslingerne mellem eksperter fra EU og Hongkong fortsætter, men de har endnu ikke givet resultater, da Hongkong er en af de få jurisdiktioner i Asien, der stadig ikke anerkender EU-udpegning.

Et af områderne for bilateral udveksling er konkurrence. Under den strukturerede dialog bekræftede Hongkongs regering at konkurrenceloven, der stadig er under udarbejdelse, skulle blive vedtaget i retsåret 2009-2010. Europa-Kommissionen tilskynder Hongkong til at vedtage konkurrenceloven så hurtigt som muligt.

Hongkong er i regionen centrum for presse- og ytringsfrihed, et mediecenter og indgang til Fastlandskina. Den Europæiske Unions offentlige diplomatiske bestræbelser har fortsat fokuseret på at gøre EU mere synlig i Hongkong og på at levere hurtige og væsentlige oplysninger om EU's handels- og lovgivningsspørgsmål, energi og klimaforandringer, finanslovgivning, tværkulturel dialog, valg til Europa-Parlamentet, Lissabon-traktaten og EU's rolle i verden. Disse bestræbelser blev gjort mulige af samarbejdet mellem EU-kontoret i Hongkong og de medlemsstater, der er officielt repræsenteret i området.

Fremtidsudsigter

Hongkongs økonomi er kommet sig over den globale finanskrises eftervirkninger ved hjælp af et godt økonomisk og finansielt grundlag samt en åben markedsøkonomi. Opretholdelsen af en stabil positiv udvikling og Hongkongs status som et internationalt finanscentrum, der bygger på retsstaten, juridisk selvstændighed og et stabilt retsgrundlag, vil være afgørende for at skabe mere europæisk handel og investering i Hongkong i 2010 og på længere sigt.

Hongkong står også over for en dobbelt udfordring, der består i at udvikle sig yderligere som enestående forum for handel, økonomisk samarbejde og investering med Fastlandskina, særligt Pearl River-regionen, og at fastholde sin rolle som finansielt mellemled mellem Fastlandskina og resten af verden.

Hongkong vil fortsat være en vigtig partner for Den Europæiske Union i Asien på grund af vores bilaterale handels- og investeringsstrømme, vidtgående økonomiske samarbejde og store europæiske tilstedeværelse og interesser. Den Europæiske Union står ved sit tilsagn til Hongkongs regering om at øge vores lovgivningsmæssige udvekslinger, fremme handel og udvide vores samarbejde til områder af fælles interesse såsom sundhed, miljø og nye teknologier. Der vil blive lagt vægt på at forbedre vidensdeling og erfaringer i spørgsmål om konkurrence, finansielle tjenester, certificering og indvandring. De mellemfolkelige udvekslinger og forbindelser bør forsat udvikles, så Hongkongs befolkning får gavn af Europas kulturelle mangfoldighed, og så europæere kan lære af Hongkongs kultur, hvor østen møder vesten.

Lissabontraktatens ikrafttrædelse i december 2009 bør yderligere styrke Europa-Kommissionen og EU-medlemsstaternes fælles indsats for at gøre EU mere synlig i Hongkong. Traktaten er blevet modtaget meget positivt af Hongkongs myndigheder. Den Europæiske Unions kontor for Hongkong og Macao (tidligere Europa-Kommissionens kontor) har, siden det blev oprettet den 1. januar 2010, repræsenteret Den Europæiske Union som koordinator og forhandler i det særlige administrative område og vil fortsat stræbe efter at styrke forbindelserne mellem Den Europæiske Union og Hongkong.